VDSS sklep Psp 524/2016
Sodna praksa Višjega delovnega in socialnega sodišča, 2017-01-11

Jože Cepec (preds.), Elizabeta Šajn Dolenc (poroč.), Nada Perić Vlaj

SOCIALNO ZAVAROVANJE - CIVILNO PROCESNO PRAVO

priča - povrnitev stroškov - stroški prevoza

Javnemu uslužbencu se povrnejo stroški v obliki kilometrine za prevoz na delo in z dela v višini 8 % cene neosvinčenega motornega bencina - 95 oktanov za prevoženi kilometer, za občasno uporabo lastnega avtomobila za službene namene v obliki kilometrine v višini 18 % cene neosvinčenega motornega bencina - 95 oktanov za prevoženi kilometer, v primeru, da gre za kilometrino za uporabo lastnega avtomobila za opravljanje dela iz pogodbe o zaposlitvi, pa znaša 30 % cene neosvinčenega motornega bencina - 95 oktanov za prevoženi kilometer. Ker je za občasno uporabo lastnega avtomobila v službene namene mogoče šteti primere, ki ne izhajajo izrecno iz pogodbe o zaposlitvi in ne pomenijo vsakodnevne delovne obveznosti oz. aktivnosti, za takšen primer pa je šlo tudi v primeru priče, znaša kilometrina za prevoženi km 18 % cene neosvinčenega motornega bencina - 95 oktanov. Zato je pritožbeno sodišče sklep sodišča prve stopnje v izpodbijani I. točki izreka spremenilo tako, da je znesek ustrezno znižalo.

Pritožbi se ugodi in se sklep v izpodbijani I. točki izreka spremeni tako, da se znesek 18,50 EUR zniža na znesek 11,00 EUR.

1. Sodišče prve stopnje je priči doc. dr. A.A., dr. med. priznalo potne stroške za relacijo B. - C. - B. v znesku 18,50 EUR (I. točka izreka) in sklenilo, da je znesek iz prve točke upravičenki dolžna nakazati tožena stranka v 8 dneh po prejemu tega sklepa na njen osebni račun (II. točka izreka). Hkrati je izreklo, da pritožba zoper sklep ne zadrži njegove izvršitve.

2. Zoper I. točko sklepa je pritožbo vložila tožena stranka iz vseh pritožbenih razlogov s predlogom, da se znesek za potne stroške zmanjša na znesek 4,90 EUR, podredno pa da se sklep razveljavi in zadeva vrne sodišču prve stopnje v ponovno odločanje. Navaja, da je sodišče priči stroške sicer priznalo na pravilni pravni podlagi, to je na podlagi 5. in 9. člena Pravilnika o povrnitvi stroškov o pravdnem postopku (Ur. l. RS, št. 15/2003, v nadaljevanju Pravilnik), vendar pa je določbe pravilnika napačno uporabilo. Skladno s četrtim odstavkom 9. člena Pravilnika se povrnitev stroškov za prevožene kilometre obračunava v skladu z zadnjimi uradno objavljenimi zneski povračil, nadomestil in drugih prejemkov za zaposlene v državni upravi. Po drugem odstavku 168. člena Zakona o uravnoteženju javnih financ (Ur. l. RS, št. 40/2012 s spremembami, v nadaljevanju ZUJF) se zaposlenemu prizna kilometrina v višini 8 % cene neosvinčenega motornega bencina - 95 oktanov. V zadevi je nesporno, da razdalja med krajem pričinega prebivališča in krajem zaslišanja, znaša 25 kilometrov oziroma na obe strani 50 kilometrov, sporna pa je višina, ki jo je sodišče napačno upoštevalo v višini 0,37 EUR/km. Kilometrina je v času zaslišanja 14. 7. 2016 po podatkih spletne strani Ministrstva za gospodarski razvoj in tehnologijo znašal 0,09784 EUR, to je 8 % cene neosvinčenega motornega bencina - 95 oktanov, ki je od 5. 7. 2016 do 18. 7. 2016 znašala 1,223,00 EUR/l. Glede na navedeno je priča upravičena do povračila potnih stroških v znesku 4,09 EUR, in ne v znesku 18,50 EUR, kot je napačno odločilo sodišče prve stopnje.

4. Po preizkusu zadeve pritožbeno sodišče ugotavlja, da sodišče prve stopnje ni zagrešilo kršitev, na katere na podlagi drugega odstavka  350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pazi po uradni dolžnosti. Je pa glede na ugotovljeno dejansko stanje zmotno uporabilo materialno pravo.

5. Med strankama ni sporno, da je sodišče prve stopnje priči doc. dr. A.A., dr. med. za zaslišanje pred sodiščem 14. 7. 2016 priznalo stroške za prevožene kilometre, sporna pa je višina.

6. Pravna podlaga za odločanje o sporni zadevi je podana v 242.členu ZPP in Pravilniku. Ta med drugim v prvi točki 2. člena ureja tudi stroške za priče. Po četrtem odstavku 9. člena v zvezi s 5. členom Pravilnika se povrnitev stroškov za prevožene kilometre obračunava v skladu z zadnjimi uradno objavljenimi zneski povračil, nadomestil in drugih prejemkov za zaposlene v državni upravi.

7. Povračilo stroškov prevoza na delo in z dela ureja ZUJF v drugem odstavku 168. člena, in sicer, če zaposleni nima možnosti prevoza z javnimi prevoznimi sredstvi, se mu prizna kilometrina v višini 8 % cene neosvinčenega motornega bencina - 95 oktanov. Pri tem je v 169. členu določena takšna višina stroškov prevoza na delo in z dela glede na kraj in določeno, da je kraj, iz katerega se zaposleni vozi na delo in z dela, kraj bivališča oziroma kraj, iz katerega se zaposleni dejansko vozi na delo in z dela.

8. V 171. členu pa ZUJF ureja stroške in obračun stroškov na službenem potovanju in določa, da se za službeno potovanje šteje potovanje, na katerega je napoten zaposleni, da opravi določeno nalogo izven kraja, v katerem v skladu s pogodbo o zaposlitvi opravlja delo. Kilometrina za uporabo lastnega vozila za službene namene v državi je urejena v 173. členu ZUJF in v aneksih h kolektivnim pogodbam, pri čemer je za javne uslužbence v državnih organih, v upravah lokalnih skupnosti in v tistih javnih zavodih, javnih agencijah in javnih skladih ter javnih gospodarskih zavodih, ki nimajo sklenjene svoje kolektivne pogodbe, potrebno upoštevati aneks h kolektivni pogodbi za negospodarske dejavnosti (Ur. l. RS, št. 40/2012). Navedeni aneks ureja kilometrino za uporabo lastnega vozila v službene namene v državi v 10. členu, in sicer v tretjem odstavku določa, da kilometrina za občasno uporabo lastnega avtomobila v službene namene znaša 18 % cene neosvinčenega motornega bencina - 95 oktanov za prevoženi kilometer. Aneks pa določa tudi kilometrino za uporabo lastnega avtomobila za opravljanje dela iz pogodbe o zaposlitvi, ki znaša 30 % cene neosvinčenega motornega bencina - 95 oktanov za prevoženi kilometer.

9. Glede na navedeno se javnemu uslužbencu povrnejo stroški v obliki kilometrine za prevoz na delo in z dela v višini 8 % cene neosvinčenega motornega bencina - 95 oktanov za prevoženi kilometer, za občasno uporabo lastnega avtomobila za službene namene v obliki kilometrine v višini 18 % cene neosvinčenega motornega bencina - 95 oktanov za prevoženi kilometer, v primeru, da gre za kilometrino za uporabo lastnega avtomobila za opravljanje dela iz pogodbe o zaposlitvi, pa znaša 30 % cene neosvinčenega motornega bencina - 95 oktanov za prevoženi kilometer.

10. Ker je za občasno uporabo lastnega avtomobila v službene namene mogoče šteti primere, ki ne izhajajo izrecno iz pogodbe o zaposlitvi in ne pomenijo vsakodnevne delovne obveznosti oz. aktivnosti, za takšen primer pa je šlo tudi v primeru priče, znaša kilometrina za prevoženi km 18 % cene neosvinčenega motornega bencina - 95 oktanov. Ker je na dan 14. 7. 2016 znašala cena neosvinčenega motornega bencina - 95 oktanov 1,223,00 EUR, tako znaša 18 % od tega zneska 0,22014 EUR za prevoženi km, oziroma skupaj za 50 km 11,00 EUR.

11. Glede na obrazloženo je pritožbeno sodišče toženčevi pritožbi ugodilo in na podlagi 3. točke 365. člena ZPP v zvezi s 5. alinejo 358. člena ZPP sklep v izpodbijani I. točki izreka spremenilo tako, da je znesek 18,50 EUR znižalo na znesek 11,00 EUR.

ZPP člen 242. ZUJF člen 168, 168/2, 169, 171, 173. Aneks h kolektivni pogodbi za negospodarske dejavnosti člen 10.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.